Poštovani predsjedniče Crne Gore,

Poštovani poslanici i predstavnici državnih i lokalnih organa,

Poštovani građani Crne Gore,

Poštovani pripadnici dijaspore,

Dame i gospodo,

Dozvolite mi najprije da vas u ime Uprave za dijasporu i u svoje lično ime pozdravim i zahvalim na prisustvu manifestaciji Dani dijaspore - iseljenika koju Uprava za dijasporu ove godine realizuje u saradnji sa Opštinom Bar.

Velika mi je čast i zadovoljstvo večeras biti ovdje i podijeliti radost sa vama koji ste se okupili na svom kućnom pragu, u svojoj rodnoj grudi i svom Baru - na manifestaciji koja je Vama posvećena, a koja promoviše i slavi neraskidive veze matice sa svojom dijasporom.

Kao što znate, Prvi dani dijaspore organizovani su 2017 godine u Petnjici, a drugi u Gusinju 2018. godine, opštinama najmlađim u Crnoj Gori, opštinama koje karakteriše brojna dijaspora i opštinama koje za svoj razvoj pa i za povratak statusa opštine upravo mogu zahvaliti svojoj dijaspori.

Ni Bar večeras nije izabran slučajno i to ne samo zbog brojne i dobro organizovane dijaspore koju ovaj grad ima i u zemljama Zapadne Evrope, Americi i Kanadi, već prije svega zbog onoga što Bar jeste, grad koji vjekovima karakterše multietnički sklad, harmonija i tolerancija medju različitim vjerama i nacijama. A to nije samo bogatstvo grada Bara, to je najveće bogatstvo i vrijednost Crne Gore, ono što čini naš zajednički identitet koji se, uprkos izazovima, borimo da očuvamo i sačuvamo i u zemlji i u dijaspori.

Iskoristiću ovu priliku da se ispred Uprave za dijasporu kao nosećeg organa ukupnih odnosa i saradnje sa iseljenicima kratko osvrnem na najznačajnije aktivnosti koje je Crna Gora preduzela u cilju jačanja saradnje sa svojom dijasporom.

U proteklom periodu postignuto je mnogo na planu normativnog i sistemskog uređivanja odnosa i saradnje sa svojom dijasporom – usvojen je zakon koji reguliše ovu oblast, institucionalno ojačana Uprava za dijasporu kao resorni organ saradnje i odnosa sa dijasporom, formiran Savjet za saradnju sa dijasporom, utvrđene oblasti saradnje i zacrtani načini njihovog ostvarivanja, ustanovljene nagrade koje matica dodjeljuje istaknutim iseljenicima i organizacijama dijaspore, dodijeljena sredstva za realizaciju aktivnosti organizacija naše dijaspore širom svijeta i drugo.

Neću pretjerati ako kažem da mi se čini da upravo ove godine ubiramo pune plodove rada i napora koje smo na ovom planu u zajedništvu ulagali i mi i ostali državni organi - i vi kao pripadnici dijaspore - koji ste svojim sugestijama uticali da ponudjena normativna rješenja budu što kvalitetnija i da na najbolji način odgovore zahtjevima potreba brojnog i rasutog iseljeništva.

Poštovani prijatelji,

Iz ovih krajeva i sa ovih prostora veliki broj ljudi u bližoj pa i daljoj prošlosti potražio je bolji život za sebe i svoju porodicu u razvijenim zemljama svijeta.

Zajednice naših ljudi prisutne su u gotovo svim djelovima svijeta, od zemalja u susjedstvu, Evrope, Sjeverne i Južne Amerike do Australije i Južne Afrike. Odlazeći iz svog zavičaja, iz svoje rodne zemlje - nikad je naši ljudi nijesu zaboravljali. Pomažući svoje familije koje su ostale ovdje, ulažući u nekretnine, provodeći svoje odmore ovdje, vraćajući se i ne zaboravljajući svoju domovinu – vi ste uvijek pomagali Crnoj Gori.

S druge strane prenoseći svoju ljubav, jezik, kulturu i tradiciju na mlađe generacije, pomogli ste svojoj domovini da sačuva i drugu generaciju koja je prispjela, i na koju trebamo i moramo računati na putu društvenog, ekonomskog i ukupnog razvoja Crne Gore.

Svi projekti koje realizuje Uprava za dijasporu, a i naš večerašnji skup potvrda je da Crna Gora želi biti bliska sa svim iseljenicima, ma gdje oni živjeli van granica svoje matične domovine. Briga države Crne Gore i njenih institucija o svojoj dijaspori kao neraskidivom dijelu ukupnog narodnog bića, afirmacija naše dijaspore i stvaranje uslova za njen povratak, strateški je zadatak Uprave za dijasporu koji ostvarujemo uz punu podršku predsjednika Crne Gore, Vlade i drugih nadležnih državnih institucija.

Za njegovo ostvarivanje udareni su čvrsti temelji, normativni i institucionalni, koje nadograđujemo i kroz ovakve susrete i manifestacije na kojima otvoreno treba razgovarati o potrebama, očekivanjima i potencijalima dijaspore, ali i mogućnostima Crne Gore da na iste odgovori ili im izadje u susret.

Dragi sunarodnici,

Crna Gora je svoj put i svoju budućnost oduvjek gradila u zajedništvu sa svojim iseljeništvom, na koje smo se oslanjali u svim prelomnim trenucima naše istorije. Tako je bilo u prošlosti, a isto je i opredjeljenje savremene Crne Gore.

Od obnove nezavisnosti Crna Gora je, uprkos izazovima, dokazala da je multikulturalna sredina koja prihvata različitosti, u kojoj se svaki njen građanin osjeća sigurno i zaštićeno.

Svjesni smo, naravno, da je dio naše dijaspore možda očekivao više od obnavljanja državnosti, ali ipak moramo biti realni da je Crna Gora, sa aspekta istorijskog trajanja, mlada demokratija kojoj su na putu uspjeha potrebna iskustva razvijenijih država, ali i svijest o vlastitim snagama i mogućnostima.

Naš prioritet stoga mora biti zaustavljanje daljih iseljavanja, stvaranje uslova za povratak dijaspore kako bismo zajedničkim snagama razvili bolju i prosperitetniju Crnu Goru, u koju nesumnjivo i čvrsto vjerujem.

U vama, našim ljudima rasutim po svijetu, vidimo potencijal i snagu na koji smo se mnogo puta i do sada oslanjali, a vaša privrženost Crnoj Gori, tekovinama kojima teži i njenom evropskom putu vjetar su u leđa i državi i svim našim građanima.

Ja se nadam da se prijatno osjećate ovih dana u našoj zajedničkoj domovini Crnoj Gori. Vjerujem da ćete svoj boravak ovdje iskoristiti ne samo da se vidite sa svojim najbližim, već i da se povežete sa relevantnim institucijama koje mogu da odgovore na vaša pitanja i interesovanja.

U tom smislu, očekujem da vam i današnji program, kao i sadržaji koje smo ovih dana za vas pripremili - od ljetnje škole za najmladje, sjednice Savjeta za saradnju sa dijasporom, okruglog stola i privrednih susreta, sportskih sadržaja I druženja - budu još jedan podstrek u tom pravcu.

Na samom kraju želim da sa ovog mjesta čestitam ovogodišnjim laureatima – profesoru doktoru Milenku Peroviću, Veljku Bulajiću, profesoru doktoru Nadeždi Basari, Refiku Radončiću, Dušku Ivanoviću, Veselinu Mijaču i Kulturnom centru Rumija.

Nagrade koje će vam večeras u okviru ove manifestacije uručiti predsjednik Crne Gore predstavljaju potvrdu da vaš profesionalni uspjeh koji ostvarujete, napore i trud koji ulažete svako u svom domenu – Crna Gora cijeni i vrednuje. Ove nagrade su I više od toga, one su dokaz jedinstva matice I dijaspore, naših neraskidivih veza i potrebe da sačuvamo svijest o našim ljudima i uspjesima koje su ostvarivali i ostvaruju I izvan granica Crne Gore.

Takođe, želim da pozdravim i zahvalim se polaznicima naše Ljetnje škole jezika i kulture pod nazivom „Crna Gora moja postojbina“ koji su izvođenjem himne otvorili večerašnji skup. Polovina ove djece ne zna ili jako slabo zna crnogorski jezik, oni nam dolaze sa raznih krajeva svijeta iz čak devet zemalja, a svojim prisustvom I nastupom, uveličali su ovu manifestaciju.

Hvala vam na tome djeco, bili ste sjajni!

Još jednom svima prisutnima želim dobrodošlicu na treću manifestaciju Dani dijaspore – iseljenika I ugodan nastavak našeg večerašnjeg druženja